IZVEDBENA UREDBA KOMISIJE (EU) 2021/1935

z dne 8. novembra 2021

o spremembi Izvedbene uredbe (EU) 2019/723 glede informacij in podatkov o ekološki pridelavi in označevanju ekoloških proizvodov, ki jih je treba predložiti s standardnim vzorčnim obrazcem

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) ter zlasti točke (a) prvega odstavka člena 25, člena 113(2) in točke (f) prvega odstavka člena 134 Uredbe,

ob upoštevanju naslednjega:

(1) Izvedbena uredba Komisije (EU) 2019/723 (2) določa standardni vzorčni obrazec, ki se uporablja v letnih poročilih, ki jih vsaka država članica predloži v skladu s členom 113(1) Uredbe (EU) 2017/625.

(2) V oddelku 9 navedenega standardnega vzorčnega obrazca se od držav članic zahteva, da sporočajo podatke o ekološki pridelavi v skladu s predlogami iz Priloge XIIIc k Uredbi Komisije (ES) št. 889/2008 (3).

(3) Uredba (EU) 2018/848 Evropskega parlamenta in Sveta (4) določa nova pravila o nadzoru ekološke pridelave in označevanju ekoloških proizvodov, vključno z nadzorom za preverjanje vzpostavitve in delovanja sistema notranjega nadzora skupin izvajalcev dejavnosti ter ponovnim pregledom minimalnega števila izvajalcev dejavnosti, ki so člani skupine izvajalcev dejavnosti. Poleg tega bodo morale države članice razviti nacionalni katalog ukrepov, ki jih je treba sprejeti v primeru neskladnosti, med drugim z razvrstitvijo neskladnosti in zanje ustreznih ukrepov. Države članice bodo morale poročati o uradnem nadzoru, ki izhaja iz teh novih pravil, ter sporočiti informacije o ugotovljenih neskladnostih in izvrševanju ukrepov po svojem nacionalnem katalogu ukrepov.

(4) Da bi se v letnem poročilu, ki ga je treba predložiti v skladu s členom 113(1) Uredbe (EU) 2017/625, upoštevala navedena nova pravila in zahteve, je treba posodobiti oddelek 9 dela II standardnega vzorčnega obrazca.

(5) Izvedbeno uredbo (EU) 2019/723 bi bilo zato treba ustrezno spremeniti.

(6) Ukrepi iz te uredbe so v skladu z mnenjem Odbora za ekološko pridelavo –

SPREJELA NASLEDNJO UREDBO:

Člen 1 Izvedbena uredba (EU) 2019/723 se spremeni: (1) člen 2 se nadomesti z naslednjim: „Člen 2 Standardni vzorčni obrazec Države članice predložijo informacije in podatke iz člena 113(1) Uredbe (EU) 2017/625 z uporabo standardnega vzorčnega obrazca iz Priloge k tej uredbi. To storijo z uporabo elektronske različice standardnega vzorčnega obrazca, ki je na voljo v računalniškem informacijskem sistemu za uradni nadzor (IMSOC). Vendar se za informacije in podatke o ekološki pridelavi in označevanju ekoloških proizvodov iz oddelka 9 dela II navedenega obrazca uporabi informacijski sistem za ekološko kmetovanje (OFIS). Države članice v elektronski različici standardnega vzorčnega obrazca v IMSOC naknadno potrdijo, da je bil oddelek 9 dela II navedenega obrazca predložen v OFIS.“; (2) v Prilogi se oddelek 9 standardnega obrazca nadomesti z besedilom iz Priloge k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 1. septembra 2022 za letna poročila, ki jih je treba predložiti do 31. avgusta 2023 za leto 2022, in naslednja letna poročila.

Ta uredba je v celoti zavezujoča in se neposredno uporablja v vseh državah članicah. V Bruslju, 8. novembra 2021 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Izvedbena uredba Komisije (EU) 2019/723 z dne 2. maja 2019 o določitvi pravil za uporabo Uredbe (EU) 2017/625 Evropskega parlamenta in Sveta glede standardnega vzorčnega obrazca za uporabo v letnih poročilih, ki jih predložijo države članice (UL L 124, 13.5.2019, str. 1).

(3) Uredba Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (UL L 250, 18.9.2008, str. 1).

(4) Uredba (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (UL L 150, 14.6.2018, str. 1).